საქართველო სრულუფლებოვანი დამოუკიდებელი სახელმწიფოა (წიგნი)
საქართველო სრულუფლებოვანი დამოუკიდებელი სახელმწიფოა (1918) — წიგნი წინასიტყვაობის, ოთხი თავისა და დასკვნისაგან შედგება. დართული აქვს ავტორის მიერ საქართველოს სახელმწიფოებრივი დამოუკიდებლობის აღდგენისადმი მიძღვნილი მონოგრაფიებისა და სტატიების სია. პირველ თავში განხილულია შემდეგი საკითხები: 1917 წლის თებერვალ-მარტის რევოლუცია; სამხედრო-პოლიტიკური ვითარება საქართველოში 1917 წლის თებერვალ-მარტის რევოლუციის დროსა და რევოლუციის შემდეგ; ქართული ეროვნული მოძრაობის კონსოლიდაცია (1917 წლის აპრილი-ნოემბერი); 1917 წლის 25 ოქტომბრის კონტრრევოლუციური სახელმწიფო გადატრიალება რუსეთში; ვითარება ამიერკავკასიასა და საქართველოში 1917 წლის 25 ოქტომბრის კონტრრევოლუცური სახელმწიფო გადატრიალების შემდეგ (1917 წლის ოქტომბერი-1918 წლის იანვარი). მეორე თავი ეთმობა საქართველოს პირველი ეროვნული ყრილობის მოწვევისა და მუშაობის ისტორიას, გაანალიზებულია ყრილობის მიერ მიღებული დადგენილებები. მესამე თავში წარმოდგენილია შემდეგი საკითხები: მოლაპარაკების განახლება ოსმალეთთან; 1917 წლის 5 (18) დეკემბრის ერზინჯანის დროებითი ზავის დარღვევა; ვითარება ბრესტ-ლიტოვსკის ზავის დადებამდე; 1918 წლის 3 მარტის ბრესტ-ლიტოვსკის საზავო ხელშეკრულება. ვითარება ამიერკავკასიაში ბრესტ-ლიტოვსკის ხელშეკრულების დადების შემდეგ; ტრაპიზონის საზავო კონფერენცია; ოსმალეთის მიერ აჭარაისა და სამცხე-ჯავახეთის ოკუპაცია. მეოთხე თავი ძირითადია და იგი შემდეგი საკითხებისაგან შედგება: ამიერკავკასიის დამოუკიდებლობის გამოცხადება. ამიერკავკასიის დემოკრატიული ფედერაციული რესპუბლიკის შექმნა; საქართველოს კონსტიტუციის პროექტის განხილვა. პოლემიკა ამიერკავკასიის სამოკავშირეო სახელმწიფოს პერსპექტივის შესახებ; ბათუმის საზავო კონფერენცია; საქართველოს ეროვნული საბჭოს მოღვაწეობა დამოუკიდებლობის აღდგენის წინა ხანებში (1918 წლის 14-25 მაისი); საქართველოს სახელმწიფოებრივი დამოუკიდებლობის აღდგენა. წიგნის რედაქტორია პროფესორი სერგო ვარდოსანიძე, რეცენზენტები: ისტორიის დოქტორი ლევან ჯიქია და ისტორიის დოქტორი გვანცა ბურდული. წიგნი დაიბეჭდა გამომცემლობა „მერიდიანის“ სტამბაში.